संयुक्त राष्ट्र द्वारा जलवायु परिवर्तन पर गठित अन्तर सरकारी समिति (आई. पी. सी.सी ) ने अपनी हालिया रिपोर्ट में वैश्विक तपन के बढने पर अपनी चिंता जाहिर की है। इस रिपोर्ट के अनुसार पिछले दशक अर्थात् 2000 से 2010 में ग्रीनहाउस गैसों का उत्सर्जन तेजी से बढा है। इनमें कार्बन डाइ ऑक्साइड ,मेथेन, क्लोरो फ्लोरो कार्बन ,नाइट्रस ऑक्साइड व अन्य रसायन प्रमुख हैं। दरअसल ये गैसें ही वैश्विक तपन को बढाकर पृथ्वी की आबोहवा बदल रही है। तापमान बढने से कृषि पर भी बहुत बुरा प्रभाव पड़ रहा है और नतीजतन उपज घट रही है। अगर स्थितियां नहीं बदली और सब कुछ इसी रफ्तार से चलता रहा तो वैश्विक तपन से ग्लेशियर पिघल जाएगें और नदियों में बाढ आ जाएगी । समुद्रों के किनारे बसे शहर डूब जाएगें। कहीं फेनिल कहीं सुनामी तो कहीं केदारनाथ से हालात पैदा हो जाएगें और जलवायु परिवर्तन के इस विकराल चक्र के सामने सभी राष्ट्र असहाय होंगे। हालांकि प्रकृति विकसित और विकासशील के मापदण्ड लेकर अपनी आपदाएं तय नहीं करती परन्तु इस रिपोर्ट में स्पष्टतया उल्लेख है कि एशिया विशेषकर दक्षिण एशिया इस गड़बड़ी से सर्वाधिक प्रभावित होंगें। इससे स्पष्ट है कि विश्व की एक तिहाई आबादी अर्थात् भारत और चीन के लिए यह खतरे की घंटी है।